b'\n_START_ARTICLE_\nHrvatsko narodno kazali\xc5\xa1te Ivana pl. Zajca u Rijeci\n_START_PARAGRAPH_\nHNK Ivana pl. Zajca dramsko je kazali\xc5\xa1te i operna ku\xc4\x87a u Rijeci.\n_START_SECTION_\nPovijest\n_START_PARAGRAPH_\nPrvo kazali\xc5\xa1no zdanje u Rijeci podignuto je 1765. godine, no krajem 18. stolje\xc4\x87a zapo\xc4\x8dinje gradnja novoga kazali\xc5\xa1ta kojega 1805. otvara ugledni rije\xc4\x8dki gra\xc4\x91anin i trgovac Andrija Ljudevit Adami\xc4\x87. U Teatru Adami\xc4\x87 odvijao se kroz sljede\xc4\x87ih osamdesetak godina kazali\xc5\xa1ni \xc5\xbeivot u Rijeci, ispunjen prete\xc5\xbeito gostovanjima talijanskih i manje, njema\xc4\x8dkih opernih i dramskih dru\xc5\xbeina. _NEWLINE_  _NEWLINE_No, glede \xc4\x8dinjenice da je osamdesetih godina 19. stolje\xc4\x87a nekoliko europskih kazali\xc5\xa1nih ku\xc4\x87a zadesio po\xc5\xbear, te su se u svim gradovima Monarhije po\xc4\x8dele poduzimati sigurnosne mjere opreza, a Teatar Adami\xc4\x87 nije zadovoljavao potrebne uvjete za normalan rad, rije\xc4\x8dko Municipalno zastupstvo odlu\xc4\x8dilo je da se postoje\xc4\x87e kazali\xc5\xa1te sru\xc5\xa1i i da se sagradi potpuno nov, moderan i suvremen teatar koji \xc4\x87e odgovarati srednjoeuropskim standardima. Kada je 1883. godine rije\xc4\x8dka gradska uprava, na \xc4\x8delu sa slavnim gradona\xc4\x8delnikom Giovannijem Ciottom, unukom jo\xc5\xa1 slavnijega Ljudevita Adami\xc4\x87a, donijela odluku da se podigne nova velebna kazali\xc5\xa1na zgrada na Rje\xc4\x8dini, zasigurno je bila svjesna \xc4\x8dina koji se mjeri stolje\xc4\x87ima unaprijed. Odlu\xc4\x8deno je da se kazali\xc5\xa1te gradi na tada\xc5\xa1njem prostranom trgu \xc3\x9crmeny, a projekt je naru\xc4\x8den u Be\xc4\x8du, u specijaliziranom ateljeu za kazali\xc5\xa1ta, kod arhitekata Hermana Gottlieba Helmera i Ferdinanda Fellnera. Sve su hrvatske glavne kazali\xc5\xa1ne ku\xc4\x87e izgra\xc4\x91ene jo\xc5\xa1 u drugoj polovici 19. stolje\xc4\x87a, a me\xc4\x91u njima je ona u Rijeci druga \xe2\x80\x93 iza Osijeka (1865.), a prije Splita (1893.) i Zagreba (1895.)._NEWLINE_Nakon dugotrajnih priprema, nakon dvogodi\xc5\xa1nje gradnje i nestrpljiva i\xc5\xa1\xc4\x8dekivanja kona\xc4\x8dno je osvanuo 3. listopada 1885., dan otvorenja novoga Op\xc4\x87inskog kazali\xc5\xa1ta (Teatro Comunale). Za taj su sve\xc4\x8dani trenutak pomno pripremane i dvije velike opere, jo\xc5\xa1 neizvo\xc4\x91ene u gradu Rijeci: bile su to rasko\xc5\xa1no opremljene Verdijeva Aida i Ponchiellijeva Gioconda. Toga su dana prvi posjetitelji, brojni gosti i uzvanici mogli u\xc5\xbeivati u impozantnom kazali\xc5\xa1nom zdanju, remek djelu arhitekture svoga doba koje im se predstavilo u svoj svojoj ljepoti i veli\xc4\x8dini, \xc4\x8dije je figuralne plastike i ornamentalne radove izradio poznati venecijanski kipar August Benvenuti a stropne slike slikar Franz Matsch u suradnji s jo\xc5\xa1 poznatijom bra\xc4\x87om Gustavom i Ernestom Klimtom, operama kojima je ravnao maestro Gaetano Cimini, gdje su zabljesnula ve\xc4\x87 znana i omiljena pjeva\xc4\x8dka imena - Medea Borelli, Clotilde Sartori i Mary Guttemberg, no i u pravom tehnolo\xc5\xa1kom \xc4\x8dudu svoga vremena\xc2\xa0: prvoj elektri\xc4\x8dnoj \xc5\xbearulji i prvom telefonu u gradu postavljenima upravo u teatru!_NEWLINE_Rije\xc4\x8dka je publika oduvijek voljela kazali\xc5\xa1te i s nestrpljenjem pri\xc5\xbeeljkivala nova gostovanja omiljenih opernih i komi\xc4\x8dnih dru\xc5\xbeina iz Milana, Venecije i drugih kazali\xc5\xa1nih sredi\xc5\xa1ta. Rije\xc4\x8dku su Thaliu tako od njenih najranijih dana pohodila brojna slavna imena kazali\xc5\xa1ne umjetnosti poput tada mladog, ali ve\xc4\x87 proslavljenog skladatelja Giacoma Puccinija i Pietra Mascagnija koji je dirigirao svojom operom Il piccolo Marat, zatim ro\xc4\x91ene Rije\xc4\x8danke, velike glumice Irme Gramatice. Godine 1898. gostovao je i najslavniji tenor svoga doba Enrico Caruso, a 1941. nastupio je i slavni Beniamino Gigli. Bile su tu i brojne gluma\xc4\x8dke zvijezde me\xc4\x91u kojima je svakako najzampam\xc4\x87enija ostala velika tragetkinja Sarah Bernhardt koja je 1899. gostovala sa svojom dru\xc5\xbeinom u Dumasovoj Dami s kamelijama. _NEWLINE_U svojoj je bogatoj povijesti rije\xc4\x8dko kazali\xc5\xa1te nekoliko puta mijenjalo svoj naziv: nakon Op\xc4\x87inskog (Teatro Comunale), Kazali\xc5\xa1te je 1913. godine preimenovano u Teatro Verdi prema najve\xc4\x87em talijanskom opernom skladatelju \xc5\xa1to je i bio logi\xc4\x8dan izbor, jer je od samog za\xc4\x8detka djelovanja kazali\xc5\xa1ta njegova osnovna namjena bila, a to je kasnije potvrdio i afinitet rije\xc4\x8dke publike, prije svega operni teatar. No, simptomati\xc4\x8dna je, a povijesno-politi\xc4\x8dkim okolnostima uvjetovana \xc4\x8dinjenica, da hrvatska rije\xc4\x8d ni hrvatski kazali\xc5\xa1ni umjetnici nisu imali pristupa teatru, i to sve do potkraj 1945. godine kada je, po uzoru na sli\xc4\x8dne stalne nacionalne doma\xc4\x87e i inozemne kazali\xc5\xa1ne institucije, dakle za razliku od dotada\xc5\xa1njeg "teatra stagione", osnovano stalno Narodno kazali\xc5\xa1te u Rijeci, i to sa Hrvatskom dramom, Talijanskom dramom te Operom i baletom. 4. sije\xc4\x8dnja 1946. imenovana je i prva uprava na \xc4\x8delu s intendantom dr. \xc4\x90urom Ro\xc5\xa1i\xc4\x87em, direktorom Opere i baleta Slavkom Zlati\xc4\x87em, direktorom Hrvatske drame Ivanom Cuntom, direktorom Talijanske drame Tuliom Fonda i \xc4\x8dlanom uprave Osvaldom Ramousom. Ubrzo je slijedio jo\xc5\xa1 jedan povijesni datum za Kazali\xc5\xa1te, a to je da se po prvi put na njegovoj sceni, 20. listopada 1946. igrala predstava na hrvatskome jeziku! Bila je to Dubravka Ivana Gunduli\xc4\x87a, u re\xc5\xbeiji dr. Matka Foteza i s Marijom Crnobori u ulozi Dubravke. Uskoro je uslijedila i prva predstava Opere i baleta - Zaj\xc4\x8dev Nikola \xc5\xa0ubi\xc4\x87 Zrinjski, kojom je 2. studenog 1946. ravnao Boris Papandopulo, a naslovnu ulogu pjevao Milan Pichler. Prva predstava Talijanske drame - Goldonijev Il burbero benefico, izvedena je 26. studenog 1946._NEWLINE_Godine 1953. kazali\xc5\xa1te dobiva novo ime prema jo\xc5\xa1 jednome skladatelju, no ovoga puta najve\xc4\x87em hrvatskome, jo\xc5\xa1 uz to i slavnome sugra\xc4\x91aninu - Ivanu Zajcu koji je jo\xc5\xa1 1857. na rije\xc4\x8dkoj opernoj sceni ravnao Verdijevim Nabuccom i postavio na nju vi\xc5\xa1e novih Verdijevih djela, a 1860. napokon postavio i vlastitu operu Ameliju, do\xc4\x8dekanu s burnim odu\xc5\xa1evljenjem sugra\xc4\x91ana, koji su slavili i djelo i mladoga maestra._NEWLINE_Od 1991. Kazali\xc5\xa1te dobiva status nacionalnog kazali\xc5\xa1ta, a 1994. godine svoj dana\xc5\xa1nji naziv - Hrvatsko narodno kazali\xc5\xa1te Ivana pl. Zajca. Od povijesne 1946. pa do danas, sa svoje \xc4\x8detiri umjetni\xc4\x8dke grane (Hrvatska drama, Dramma italiano, Opera sa simfonijskom djelatno\xc5\xa1\xc4\x87u i Balet) i vi\xc5\xa1e od 50 godina njihova kontinuirana djelovanja, svojom kvalitetom izvedbi rije\xc4\x8dki je HNK uspio postaviti visoke kazali\xc5\xa1ne i umjetni\xc4\x8dke kriterije i izboriti se za zaslu\xc5\xbeeno mjesto jednog od kvalitetom vode\xc4\x87ih kazali\xc5\xa1ta u Hrvatskoj. Istovremeno, njegov se repertoar odlikuje danas ve\xc4\x87 pomno promi\xc5\xa1ljenom prepoznatljivo\xc5\xa1\xc4\x87u u kojem se uvijek izvodi svje\xc5\xbee \xc4\x8ditana dramska, operna i baletna klasika ili djela hrvatske dramske i operne ba\xc5\xa1tine, a praizvode se nacionalna djela, posebice suvremena.'